**Clepsidra**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Viaţa?

Nu e decât o clepsidră

prin care curg

din nimic spre nimic.

Cât de singur aş fi

dacă nu aş avea

aceste cuvinte...

prin uitare un zid să ridic.

M-aş teme mereu,

că lacrimile mele

nu ar putea să descrie toată durerea...

şi lacrimile seacă până la urmă,

se topesc.

M-aş teme mereu,

că zâmbetele mele

nu ar putea să spună toată fericirea...

şi zâmbetele se sting până la urmă,

se nimicesc.

M-aş teme mereu,

că mângâierile mele

nu ar putea să transmită destule fioruri.

Că nu ar putea palmele mele

să clădească îndeajuns,

cât să facă pietrele să vorbească

despre sufletul meu,

cel de flacăra trecerii neoprite pătruns.

Dar am cuvintele

să zidesc o cetate eternă cu ele.

O cetate-n clepsidra vieţii

prin care astăzi încă mai curg...

biet nisip.

Nu sunt singur nicicând,

am cuvintele

şi pot să vorbesc cu eternul.

Curg, curg...secundă după secundă,

dar nu mă tem de nimic.

Dan Lăzărescu 12.10.2019 Poem dedicat d-lui Nicolae Băciuţ